Itä-Suomen hovioikeus on keskiviikkona vahvistanut Abdulhamid Akram Hamid al-Mutafjin käräjäoikeudesta saaman raiskaustuomion.

Kolmen vuoden vankeusrangaistus luettiin törkeästä raiskauksesta ja törkeästä lapsen seksuaalisesta hyväksikäytöstä.

Uhrina tekoaikaan 20-vuotiaalla al-Mutafjilla oli 14-vuotias tyttö, jonka hän pakotti suuseksiin.

Hovioikeudessa al-Mutafji paitsi kiisti jälleen rikoksen myös vetosi homoseksuaalisuuteensa.

Sukupuoliyhteys tapahtui bileasunnon vessassa kesken illan vieton. Kuvituskuva. FOTOLIA

Päijät-Hämeen käräjäoikeus tuomitsi al-Mutafjin vuoden 2018 lopulla. Käräjätuomio ei kuitenkaan saanut lainvoimaa, sillä al-Mutafji valitti siitä hovioikeuteen. Valituksessaan hän vaati ensisijaisesti syytteiden hylkäämistä. Hän vaati niin ikään, että ”joka tapauksessa” vankeusrangaistusta tulee alentaa ja lieventää ehdolliseksi vankeudeksi.

Al-Mutafji vaati myös hänen maksettavakseen määrättyjen korvausten alentamista.

Itä-Suomen hovioikeus järjesti uuden pääkäsittelyn. Tuossa suljettujen ovien takana pidetyssä istunnossa kuultiin todistajina syytetyn ja uhrin lisäksi molempien ystäviä. Nämä olivat olleet läsnä samassa asunnossa tekoaikaan.

Hovioikeuden mukaan todistajat kertoivat samoin kuten olivat kertoneet käräjäoikeudessakin.

Kaikki polttivat kannabista

Naistodistajan mukaan hänen ystävänsä (eli uhri) oli ollut al-Mutafjin kanssa vessassa kahdestaan noin puoli tuntia. Todistaja oli käynyt välillä koputtamassa vessan oveen.

Al-Mutafji väitti, ettei ollut kahdestaan vessassa asianomistajan kanssa.

Al-Mutafjin oman ystävän mukaan tämä oli suudellut ja halaillut tytön kanssa. He olivat käyneet kahdestaan vessassa. Al-Mutafji oli itse kertonut hänelle myöhemmin harrastaneensa suuseksiä tytön kanssa vessassa.

Vessasta oli sittemmin löytynyt vessapaperia, jossa oli siemennestettä.

Kumpikin todistaja kertoi myös kannabiksen poltosta. Kaikki olivat polttaneet sitä.

Naistodistaja eli tytön kaveri tosin ei ollut varma, tapahtuiko tämä polttaminen juuri sinä päivänä. Tytöt olivat olleet miesten luona kahtena viikonloppuna.

”Suojelua tarvitseva”

Uutena todisteena vastaajan puolustus esitti hovioikeudelle 24. toukokuuta 2017 päivätyn Maahanmuuttoviraston päätöksen.

Kyseisessä päätöksessä al-Mutafji ilmoittaa olevansa kansainvälistä suojelua tarvitseva henkilö, koska on homoseksuaali. Hän kertoo pelkäävänsä, että hänet tapetaan suuntautumisensa vuoksi kotimaassaan Irakissa.

Itä-Suomen hovioikeus ei pitänyt todistetta merkittävänä. Hovioikeuden mukaan todiste ei anna aihetta arvioida toisin käräjäoikeuden tuomion oikeellisuutta.

Hovioikeus huomauttaa, ettei al-Mutafji ottanut homoseksuaalisuuttaan esille poliisitutkinnassa eikä myöskään vedonnut siihen käräjäoikeudessa. Tämä saattaa kyseenalaiseksi vasta hovioikeudessa tehdyn ilmoituksen uskottavuuden.

9 000 euron korvaukset

Hovioikeus ei muuttanut Päijät-Hämeen käräjäoikeuden tuomiota, joka jää voimaan. Käräjäoikeus luki al-Mutafjin syyksi törkeän raiskauksen ja törkeän lapsen seksuaalisen hyväksikäytön.

Nykyään 22-vuotiaan al-Mutafjin rangaistus on kolme vuotta vankeutta.

Uhrilleen hänen tulee korvata kärsimyksestä 5 000 euroa ja tilapäisestä haitasta 4 000 euroa.

Käytännössä al-Mutafji oli pakottanut yksityisasunnon vessassa 14-vuotiaan lapsen suuseksiin. Ennen tekoa lapsi oli nauttinut huumausainetta.

Teko tapahtui al-Mutafjin ystävän (todistaja) asunnossa tammikuussa 2018. Läsnä oli nuorten miesten ohella kolme tyttöä. Al-Mutafji ja uhri olivat tutustuneet Snapchatissa ja sopineet tapaamisen al-Mutafjin ystävän asuntoon.

Tyttö ei kertonut tapahtuneesta tuoreeltaan kenellekään. Hän yritti olla kuin mitään ei olisi tapahtunut. Myöhemmin hän kertoi tapahtumista äidilleen, kun poliisi oli kertonut äidille, että vessasta oli löytynyt siemennestettä.